Document ID: 32008D0801

ROZHODNUTIE RADY
z 25. septembra 2008
o uzavretí v mene Európskeho spoločenstva Dohovoru Organizácie Spojených národov proti korupcii v mene Európskeho spoločenstva
(2008/801/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 47 ods. 2, článok 57 ods. 2, článok 95, článok 107 ods. 5, články 179, 181a, článok 190 ods. 5, článok 195 ods. 4, článok 199, článok 207 ods. 3, článok 218 ods. 2, články 279, 280 a 283 v spojení s článkom 300 ods. 2 prvým pododsekom a článkom 300 ods. 3 prvým pododsekom,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Komisia dojednala v mene Spoločenstva, so súhlasom Rady, aspekty Dohovoru Organizácie Spojených národov proti korupcii (ďalej len „dohovor“), ktoré patria do právomoci Spoločenstva.
(2)
Rada poverila Komisiu rokovaním o pristúpení Spoločenstva k uvedenému dohovoru.
(3)
Rokovania boli úspešne ukončené a výsledný dokument bol podpísaný v mene Spoločenstva 15. septembra 2005 s výhradou jeho možného neskoršieho uzavretia v súlade s rozhodnutím Rady z 10. mája 2005 o podpísaní v mene Európskeho spoločenstva Dohovoru Organizácie Spojených národov proti korupcii.
(4)
Niektoré členské štáty sú už zmluvnými stranami dohovoru, v iných ešte stále prebieha ratifikačný proces.
(5)
Podmienky umožňujúce Spoločenstvu uložiť listinu o schválení podľa článku 67 ods. 3 dohovoru boli splnené.
(6)
Dohovor by sa mal schváliť, aby sa Spoločenstvu umožnilo stať sa jeho zmluvnou stranou v rámci jej právomoci.
(7)
Pri ukladaní listiny o schválení by Spoločenstvo malo uložiť aj vyhlásenie o rozsahu právomoci Európskeho spoločenstva vzhľadom na záležitosti upravené dohovorom podľa jeho článku 67 ods. 3.
(8)
Pri ukladaní listiny o schválení by Spoločenstvo malo uložiť aj vyhlásenie o riešení sporov podľa článku 66 ods. 2 dohovoru,
ROZHODLA TAKTO:
Článok 1
Dohovor Organizácie Spojených národov proti korupcii sa týmto schvaľuje v mene Spoločenstva.
Text dohovoru je uvedený v prílohe I.
Článok 2
Predseda Rady sa týmto poveruje určiť osobu(-y) splnomocnenú(-é) na uloženie právne záväznej listiny Spoločenstva o formálnom potvrdení. Listinu o formálnom potvrdení tvorí vyhlásenie o právomoci podľa článku 67 ods. 3 dohovoru uvedené v prílohe II k tomuto rozhodnutiu a vyhlásenie uvedené v prílohe III k tomuto rozhodnutiu.
V Bruseli 25. septembra 2008

Labels: 11
15
5